b'\n_START_ARTICLE_\nUkba ibn Nafi\n_START_PARAGRAPH_\nUkba ibn Nafi (my\xc3\xb6s Uqba ibn Nafi, Sidi Okba; kuoli 683) oli arabialainen sotap\xc3\xa4\xc3\xa4llikk\xc3\xb6, joka valtasi suuren osan Pohjois-Afrikkaa._NEWLINE_Ukba ibn Nafi oli Egyptin valloittajan Amr ibn al-Asin sisarenpoika. H\xc3\xa4n tunkeutui vuonna 642 Fezzaniin ja valtasi Zawilan kaupungin. Vuosina 662\xe2\x80\x93663 tai 666\xe2\x80\x93667 h\xc3\xa4n osallistui Tripolin etel\xc3\xa4puolella asuneiden heimojen vastaiseen sotaretkeen valloittaen garamantien entisen p\xc3\xa4\xc3\xa4kaupungin Djarman. Libyasta h\xc3\xa4nen kerrotaan edenneen Sudaniin ja vallanneen Kawarin alueen. Vuonna 670 Ukban johtama kymmenen tuhannen miehen ratsujoukko valloitti Ghadamesin ja Gafsan kaupungit sek\xc3\xa4 Kastiliyan alueen, jonne perustettiin Kairouanin kaupunki. Vuonna 673 omaijadikalifi Muawija I erotti Ukban Ifriqiyan k\xc3\xa4skynhaltijan virasta pel\xc3\xa4ten ehk\xc3\xa4 t\xc3\xa4m\xc3\xa4n vaikutusvallan kasvua._NEWLINE_Muawijan kuoltua vuonna 680 h\xc3\xa4nen seuraajansa Jazid I nimitti Ukban j\xc3\xa4lleen Ifriqiyan k\xc3\xa4skynhaltijaksi. Vuonna 681 h\xc3\xa4n l\xc3\xa4hti sotaretkelle kohti Atlantin valtamerta. Ukban armeija eteni Maghrebin keskiosaan, l\xc3\xb6i berberit ja bysanttilaiset Zabvuoristossa, valloitti Tiaretin kaupungin ja eteni Tangeriin asti. Sielt\xc3\xa4 h\xc3\xa4n k\xc3\xa4\xc3\xa4ntyi etel\xc3\xa4\xc3\xa4n, valtasi Volubilisin kaupungin, ylitti Atlasvuoriston ja tunkeutui aina Sousin alueen Taroudantiin saakka. Paluumatkalla Kairouaniin berberien p\xc3\xa4\xc3\xa4llikk\xc3\xb6 Kusaila (Kasila) l\xc3\xb6i arabien joukot Biskran kaakkoispuolella Maghrebin keskiosassa. Ukba sai surmansa taistelussa._NEWLINE_Ukba oli loistava sotap\xc3\xa4\xc3\xa4llikk\xc3\xb6, mutta h\xc3\xa4n ei ymm\xc3\xa4rt\xc3\xa4nyt berberien merkityst\xc3\xa4 Bysantin vastaisessa taistelussa. Pohjois-Afrikan pysyv\xc3\xa4 valloitus j\xc3\xa4i h\xc3\xa4nen seuraajiensa teht\xc3\xa4v\xc3\xa4ksi. Ukbaa koskevat kertomukset sis\xc3\xa4lt\xc3\xa4v\xc3\xa4t paljon legendaarisia aineksia, joita on vaikeaa erottaa historiallisista tapahtumista.'